雜言送黎六郎
作者：韋應物
朝代：唐

paragraphs: 冰壺見底未見清，少年如玉有詩名。
聞話嵩峰多野寺，不嫌黃綬向陽城。
朱門嚴訓朝辭去，騎出東郊滿飛絮。
河南庭下拜府君，陽城歸路山氛氳。
山氛氳，長不見，釣臺水淥荷已生，少姨廟寒花始徧。
縣閑吏傲與塵隔，移竹疏泉常岸幘。
莫言去作折腰官，豈似長安折腰客。